Την Δευτέρα, 9/5/2021, η Β’ Τάξη του 1ου Γυμνασίου Τρικάλων πραγματοποίησε ημερήσια εκπαιδευτική εκδρομή στην ευρύτερη περιοχή του Βόλου. Αρχικά οι μαθητές επισκέφθηκαν το Αθανασάκειο Αρχαιολογικό Μουσείο στην πόλη του Βόλου, στους χώρους του οποίου οι μαθητές περιηγήθηκαν στα εκθέματα της Αρχαϊκής, της Κλασσικής, της Ελληνιστικής και της Ρωμαϊκής περιόδου, με την βοήθεια των οποίων "ταξίδεψαν με τη φαντασία τους" στην περιοχή της Θεσσαλίας των αντίστοιχων χρονικών περιόδων.

Δεύτερος σταθμός της εκδρομής υπήρξε το Μουσείο του ζωγράφου Θεόφιλου Κεφαλά – Χατζημιχαήλ, στην Ανακασιά του Δήμου Ιωλκού. Τα παιδιά, περπατώντας μέσα στα γραφικά πέτρινα σοκάκια της Ανακασιάς, φτάσανε στην οικία Κοντού, ένα πέτρινο αρχοντικό, όπου στεγάζεται το μουσείο που είναι αφιερωμένο στον μεγάλο αυτόν Έλληνα ζωγράφο. Εκεί τους δόθηκε η ευκαιρία να θαυμάσουν από κοντά τα υπέροχα, γεμάτα ζωντάνια και χρώματα έργα του Θεόφιλου, ακούγοντας παράλληλα πολλές ενδιαφέρουσες πληροφορίες για τη ζωή και τις δημιουργίες του από τους υπεύθυνους του Μουσείου.

Το μεσημέρι οι μαθητές γευμάτισαν και περιηγήθηκαν στην όμορφη πόλη του Βόλου και το απόγευμα κατευθύνθηκαν στον τελευταίο τους προορισμό, το Μουσείο Πλινθοκεραμοποιίας Ν. & Σ. Τσαλαπάτα. Εκεί, με τις οδηγίες της υπευθύνου - ξεναγού του μουσείου πληροφορήθηκαν όλα τα στάδια παραγωγής πλίνθων και κεράμων (τούβλων και των κεραμιδιών), την εξέλιξη και την αυτοματοποίηση μέσα στον χρόνο, καθώς και την καθημερινή ζωή των εργαζομένων μέσα στο εργοστάσιο. Η επίσκεψη τελικά αποδείχθηκε πάρα πολύ ενδιαφέρουσα. Η επαφή των παιδιών με τα βαγονέτα, τις δεξαμενές αργίλου, τις πρέσες, τους κοπτήρες, τα ξηραντήρια, αλλά κυρίως με την επιβλητική κάμινο Hoffmann, τα ενθουσίασε και δημιούργησε ένα πλήθος αποριών προς την υπεύθυνη του μουσείου, η οποία με ευγένεια και με μεγάλη υπομονή απάντησε σε όλες.

Γεμάτα από νέες παραστάσεις και εμπειρίες πήρανε το δρόμο της επιστροφής. Μουσική, τραγούδι, ανέκδοτα και πειράγματα "έπαιρναν και έδιναν" μέσα στα λεωφορεία, ολοκληρώνοντας έτσι με τον καλύτερο τρόπο, μια ούτως ή άλλως υπέροχη εκδρομή…